รัฐสภา เตรียมพิจารณาร่างพระราชบัญญัติว่าด้วยการออกเสียงประชามติ พ.ศ. ... ในวาระที่ 2
การประชุมร่วมกันของรัฐสภา ในเวลา 09.30 น. วันนี้ (22 มิ.ย.64) ซึ่งเป็นการพิจารณาร่างพระราชบัญญัติว่าด้วยการออกเสียงประชามติ พ.ศ. ...ที่คณะกรรมาธิการวิสามัญพิจารณาเสร็จแล้วและค้างจากการพิจารณาในวาระ 2 ในการประชุมร่วมกันของรัฐสภา สมัยวิสามัญ เมื่อวันที่ 8 เมษายนที่ผ่านมา เป็นการพิจารณาต่อในมาตรา 53 จากทั้งหมด 67 มาตรา โดยขณะนี้เหลือเพียง 15 มาตรา ซึ่งเป็นเนื้อหาว่าด้วยการประกาศผลประชามติและบทกำหนดโทษ เบื้องต้นคาดว่าจะใช้เวลาพิจารณาประมาณ 2 ชั่วโมง ก่อนลงมติในวาระ 3นอกจากนี้ ยังมีวาระการพิจารณา ร่างพระราชบัญญัติให้ใช้ประมวลกฎหมายยาเสพติด พ.ศ. ... ร่างประมวลกฎหมาย ยาเสพติด และร่างพระราชบัญญัติวิธีพิจารณาคดียาเสพติด พ.ศ. ... โดยมีประเด็นสำคัญทั้งในเรื่องของการยึดทรัพย์ตัดวงจรยาเสพติด ที่จะช่วยให้การทำงานของเจ้าหน้าที่ทำได้สะดวกและง่ายขึ้น และยังสามารถตรวจสอบยึดทรัพย์สินย้อนหลังตามมูลค่าของยาเสพติด ซึ่งจะช่วยให้การป้องกันและปราบปรามยาเสพติดมีประสิทธิภาพมากขึ้น พร้อมปรับอัตราโทษของผู้ต้องหาคดียาเสพติดให้เหมาะสม โดยขึ้นอยู่กับการพิจารณาของศาล ซึ่งจะเป็นการช่วยลดความแออัดในเรือนจำได้ ผู้เสพยาจะไม่เข้าสู่เรือนจำแต่จะเน้นไปที่การบำบัดและการยึดทรัพย์ตัดวงจรเครือข่ายผู้ค้ายาเสพติดสำหรับมาตรการป้องกันการแพร่ระบาดของโรคโควิด -19 ในอาคารรัฐสภาเป็นไปด้วยความเข็มงวด โดยสำนักงานเลขาธิการสภาผู้แทนราษฎร ได้ลดจำนวนบุคลากรที่เข้าปฏิบัติงานและลดจำนวนผู้ที่จะเข้าใช้พื้นที่อาคารรัฐสภา ให้สวมหน้ากากอนามัยตลอดเวลา พร้อมให้ผู้ที่จะเข้าใช้อาคารทุกคนต้องลงทะเบียนคัดกรองโควิด-19 ก่อนเข้าพื้นที่ทุกวัน